Neill Blomkamp (1979-) is ’n Suid-Afrikaanse rolprentregisseur wat as agttienjarige na Kanada emigreer het. In Hollywood is hy verantwoordelik vir spesiale effekte en word hy 'n regisseur en draaiboekskrywer. Hy is veral bekend vir die wetenskapfiksie-lokettreffer District 9 (2009), ’n aanpassing van sy voorafgaande kortprent Alive in Joburg (2006), en vir die wetenskapfiksie-aksieriller Elysium (2013). Time het hom as een van die 100 mees invloedryke mense van 2009 aangewys. Forbes-tydskrif het hom as die 21ste beroemdste persoon uit Afrika gelys. Blomkamp is op 17 September 1979 in Johannesburg gebore. Hy word aan die Redhill-privaatskool opgelei, waar die akteur Sharlto Copley ook toe studeer het, en met wie hy later verskeie kere saamgewerk het. Op 18 verhuis hy en sy familie na Vancouver in Kanada. Hy begin sy loopbaan in die TV- en rolprentbedryf in 1997 as 'n 3D-animator vir die wetenskapfiksiereeks Stargate SG-1. In 1999 was hy vir die animasie van die TV-film Aftershock: Earthquake in New York verantwoordelik. Blomkamp maak sy debuut as regisseur in 2004 met die kortfilm Tetra Vaal, 'n film oor 'n robot.